b"\n_START_ARTICLE_\nLinko\n_START_PARAGRAPH_\nLinko, my\xc3\xb6s paimenen linko, on primitiivinen heittoase, jolla singotaan pieni\xc3\xa4 kivi\xc3\xa4, kuulia tai tikkamaisia nuolia. Todenn\xc3\xa4k\xc3\xb6isesti kalkoliittisen kauden aikana kehitetty linko on vipukeih\xc3\xa4\xc3\xa4n ja jousen ohella ensimm\xc3\xa4isi\xc3\xa4 aseita, joita k\xc3\xa4ytettiin ilmaan singottujen ammusten lentoradan pident\xc3\xa4miseksi. Linkoa k\xc3\xa4ytettiin mm. mets\xc3\xa4stykseen ja karjan ja viljan suojeluun. Muinaiset kansat suosivat linkoa sodank\xc3\xa4ynnin aseena, joskin se poistui p\xc3\xa4\xc3\xa4osin k\xc3\xa4yt\xc3\xb6st\xc3\xa4 1400-luvulle siirrytt\xc3\xa4ess\xc3\xa4. Linko saatetaan yh\xc3\xa4 n\xc3\xa4hd\xc3\xa4 aseena joidenkin kehitysmaiden heimokiistoissa. Sodank\xc3\xa4ynniss\xc3\xa4 lingon etuna oli sen keveys ja ammusten helppo saanti, mutta se h\xc3\xa4visi tarkkuudessa ja tehossa jouselle ja varsinkin varsijouselle.\n_START_SECTION_\nK\xc3\xa4ytt\xc3\xb6\n_START_PARAGRAPH_\nLinko koostuu narusta, jonka keskelle on tehty pes\xc3\xa4 kive\xc3\xa4 varten. Ammus sijoitetaan pes\xc3\xa4\xc3\xa4n ja narun p\xc3\xa4\xc3\xa4t otetaan heittok\xc3\xa4teen. T\xc3\xa4m\xc3\xa4n j\xc3\xa4lkeen linkoa py\xc3\xb6ritet\xc3\xa4\xc3\xa4n ja toinen naruista vapautetaan, jolloin pes\xc3\xa4ss\xc3\xa4 ollut kivi sinkoutuu ilmaan py\xc3\xb6rimisliikkeen tangentin mukaisesti. Linko toimii k\xc3\xa4den jatkeena heitossa ja pystyy sinkoamaan kiven voimakkaammin ja monta kertaa pitemm\xc3\xa4lle kuin pelkk\xc3\xa4\xc3\xa4 k\xc3\xa4tt\xc3\xa4 k\xc3\xa4ytt\xc3\xa4en.\n_START_SECTION_\nLingon ammukset\n_START_PARAGRAPH_\nVaikka lingon yksi eduista olikin ett\xc3\xa4 tarvittaessa aivan tavalliset muotoilemattomat kivet k\xc3\xa4viv\xc3\xa4t sille ammuksiksi, niit\xc3\xa4 my\xc3\xb6s muotoiltiin jotta ne pysyisiv\xc3\xa4t paremmin pes\xc3\xa4ss\xc3\xa4 ja l\xc3\xa4htisiv\xc3\xa4t lentoon hallitummin. Niit\xc3\xa4 muotoiltiin my\xc3\xb6s kivi\xc3\xa4 raskaammista materiaaleista, kuten lyijyst\xc3\xa4. Lis\xc3\xa4ksi ammuksia muotoiltiin my\xc3\xb6s savesta, jonka j\xc3\xa4lkeen ne poltettiin koviksi.  Usein ammuksiin saatettiin my\xc3\xb6s lis\xc3\xa4t\xc3\xa4 vihollista herjaavia lyhyit\xc3\xa4 viestej\xc3\xa4.\n_START_SECTION_\nHistoria\n_START_PARAGRAPH_\nVaikka aseella on mets\xc3\xa4stetty n\xc3\xa4ihin p\xc3\xa4iviin asti, sen hy\xc3\xb6ty mets\xc3\xa4stysk\xc3\xa4yt\xc3\xb6ss\xc3\xa4 on kuitenkin pieni. Pienikokoista riistaa varten se on suhteellisen ep\xc3\xa4tarkka ja isokokoista riistaa varten se on suhteellisen tehoton. Siksi on pidetty mahdollisena, ett\xc3\xa4 linko on ensimm\xc3\xa4inen p\xc3\xa4\xc3\xa4asiassa sotimiseen kehitetty ase._NEWLINE_Pliniuksen mukaan asetta k\xc3\xa4yttiv\xc3\xa4t ensimm\xc3\xa4isin\xc3\xa4 foinikialaiset ja Vegetiuksen mukaan Baleaarien alkuper\xc3\xa4isasukkaat. My\xc3\xb6s egyptil\xc3\xa4isiss\xc3\xa4 sein\xc3\xa4kaiverruksista l\xc3\xb6ytyy lingoilla varustettuja soturihahmoja. Varmaa tietoa siit\xc3\xa4, ketk\xc3\xa4 keksiv\xc3\xa4t lingon ensimm\xc3\xa4isen\xc3\xa4 ei ole, sill\xc3\xa4 linkoa suosivat useat muinaiset kansat. Varhaisimpien l\xc3\xb6ydettyjen todisteiden mukaan linkoa on k\xc3\xa4ytetty Catal H\xc3\xbcy\xc3\xbckissa 5500-4500 eaa._NEWLINE_Kuuluisin tarina lingon k\xc3\xa4yt\xc3\xb6st\xc3\xa4 l\xc3\xb6ytyy Raamatun vanhasta testamentista. Tuleva Israelin kuningas Daavid tappoi j\xc3\xa4ttil\xc3\xa4ism\xc3\xa4isen filistealaisen soturin Goljatin paimenen lingon avulla. Tarina j\xc3\xa4i vertauskuvaksi \xc3\xa4lyn ja tekniikan voitolle raa'asta voimasta._NEWLINE_Antiikin Rooman sotajoukot k\xc3\xa4yttiv\xc3\xa4t linkomiehi\xc3\xa4 etujoukkoina, joiden teht\xc3\xa4v\xc3\xa4 oli h\xc3\xa4irit\xc3\xa4 ja vahingoittaa vastustajaa et\xc3\xa4\xc3\xa4lt\xc3\xa4. Roomalaiset kutsuivat linkoa nimell\xc3\xa4 Funda ja linkomiehi\xc3\xa4 Funditores. Kevyesti aseistetut ja haarniskoimattomat linkojoukot pysytteliv\xc3\xa4t vihollisesta et\xc3\xa4\xc3\xa4ll\xc3\xa4 eiv\xc3\xa4tk\xc3\xa4 osallistuneet varsinaiseen l\xc3\xa4hitaisteluun miekoin ja keih\xc3\xa4in aseistautuneiden, haarniskoitujen legioonalaisten lailla. Funditoresit olivat yleens\xc3\xa4 baleaareilta v\xc3\xa4rv\xc3\xa4ttyj\xc3\xa4 sotureita, jotka kuuluivat auxilia-joukkoihin."